
Az örök női princípium ambivalenciája és mitológiai jelentésköre Turgenyev Aszja című novellájában

Az Aszja című novella elemzésének központi témájává válik a mítosz- és motívumvilág, mely széles jelentéskörével átszövi a mű felszín alatti mély mondanivalóját.
A novella motívumvilágát Turgenyev - a számos művében szereplő - víz mint életár archetípus köré építi. A folyó, melyen egy csónakban az önmagában merengő hős sodródik, a cselekmény és a fejlődésbeli szakaszok szempontjából fontos epizódokban jelenik meg.
A motívumrendszer szemantikailag és topográfiai szinten is a víz, az életár köré épül. Közvetlenül megjelenik az orosz folklórhagyomány kiemelkedő alakja, a „ruszálka”. A népi hiedelem nimfaszerű alakját Turgenyev párhuzamba vonja a germán mondavilág ismert elemével, a Loreley mesével. Aszja alakja, összetett és fokozatosan fejlődő karaktere a mű középpontjába kerül. Viselkedése és N. úr életében betöltött szerepe magában hordozza a ruszálkák démonikus alakját. Aszja magában hordozza az örök nőiséget, mely a később megjelenő szolovjovi Sophia-tanból értelmezhető. Aszja megjelenésével és cselekedeteivel közvetlenül, felsőbbrendű misztikus lényével közvetve befolyásolja a férfi sorsát. A szerelem metaforájaként megjelenik a madár és a virág motívuma, mely az előre- és visszautalásokban betöltött szerepével keretet ad az elbeszélésnek.
Turgenyev Aszja című novellájának elemzésekor fontos túljutni a kortárs társadalomkritikai olvasaton. A felesleges ember mint irodalmi hagyomány dominánsan jelen van, de mégsem ez adja az elbeszélés értelmezésének fő vonulatát. Turgenyev gazdag képi világgal, a természet állandóan reflektáló jelenlétével fejezi ki olvasói számára az életről és világról vallott filozófiáját.



